Odločba Komisije

z dne 4. julija 1996

o ukrepih zaščite v zvezi z uvozom živali in živalskih proizvodov iz Nekdanje jugoslovanske republike Makedonije zaradi izbruhov slinavke in parkljevke

(Besedilo velja za EGP)

(96/414/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/675/EGS z dne 10. decembra 1990 o določitvi načel za organizacijo veterinarskih pregledov proizvodov, ki vstopajo v Skupnost iz tretjih držav [1], kakor je bila nazadnje spremenjena z Direktivo 95/52/ES [2], in zlasti člena 19(6) Direktive,

ob upoštevanju Direktive Sveta 91/496/EGS z dne 15. julija 1991 o načelih za organizacijo veterinarskih pregledov živali pri vstopu v Skupnost iz tretjih držav in o spremembi direktiv 89/662/EGS, 90/425/EGS ter 90/675/EGS [3], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 18(1) Direktive,

ker so se v Nekdanji jugoslovanski republiki Makedoniji pojavili izbruhi slinavke in parkljevke; ker se je ob pregledu Komisije na kraju samem izkazalo, da oblasti Nekdanje jugoslovanske republike Makedonije niso sposobne izvajati potrebnih kontrol za preprečevanje širjenja bolezni;

ker razmere v Nekdanji jugoslovanski republiki Makedoniji predstavljajo resno grožnjo za črede v državah članicah glede na trgovino z nekaterimi živalskimi proizvodi;

ker je treba sprejeti potrebne ukrepe za zaščito Skupnosti pred tveganjem vnosa te bolezni;

ker Odločba Komisije 93/242/EGS z dne 30. aprila 1993 o uvozu nekaterih živih živali in njihovih proizvodov s poreklom iz nekaterih evropskih držav v Skupnost v zvezi s slinavko in parkljevko [4], kakor je bila nazadnje spremenjena z Odločbo 95/295/ES [5], predvideva prepoved uvoza živih živali dovzetnih vrst iz in skozi nekatere države, vključno z Nekdanjo jugoslovansko republiko Makedonijo; ker ta odločba pod nekaterimi pogoji dovoljuje uvoz svežega mesa in nekaterih mesnih izdelkov iz in skozi te države;

ker Odločba Komisije 95/340/ES [6], kakor je bila nazadnje spremenjena z Odločbo 96/325/ES [7], določa seznam tretjih držav, iz katerih države članice dovolijo uvoz surovega mleka, toplotno obdelanega mleka in proizvodov na osnovi mleka; ker je Nekdanja jugoslovanska republika Makedonija vključena v ta seznam; ker je treba zagotoviti, da so bili vsi uvoženi mlečni izdelki obdelani po postopku, ki uniči virus;

ker Direktiva Sveta 92/118/EGS z dne 17. decembra 1992 o zahtevah zdravstvenega varstva živali in javnozdravstvenega varstva za trgovino in uvoz v Skupnost proizvodov, za katere ne veljajo omenjene zahteve, določene v posebnih pravilih Skupnosti iz Priloge A(I) k Direktivi 89/662/EGS in, glede patogenov, k Direktivi 90/425/EGS [8], kakor je bila nazadnje spremenjena z Odločbo Komisije 96/405/ES [9], določa pogoje za uvoz živalskih čreves za klobase, kož, kosti in proizvodov iz kosti, rogov in proizvodov iz rogov, parkljev in proizvodov iz parkljev, lovskih trofej ter nepredelane volne in dlake; ker se ti proizvodi lahko uvozijo samo, če so bili obdelani na način, ki uniči virus; ker se nekateri drugi proizvodi lahko vseeno uvozijo; ker ta material predstavlja tveganje;

ker je zato treba prepovedati uvoz nekaterih živalskih proizvodov iz Nekdanje jugoslovanske republike Makedonije; ker se nekatere proizvode, če so bili obdelani s posebnim postopkom, vendar lahko uvozi;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Odločba Komisije 93/242/EGS se spremeni:

1. V Prilogi A se črta opomba pod črto (1), ki se nanaša na Nekdanjo jugoslovansko republiko Makedonijo.

2. V Prilogi B se črtajo besede "Nekdanja jugoslovanska republika Makedonija".

Člen 2

1. Države članice ne dovolijo uvoza mleka in proizvodov na osnovi mleka s poreklom iz Nekdanje jugoslovanske republike Makedonije, če ti niso bili obdelani po postopku, ki izpolnjuje zahteve člena 3 Odločbe 95/340/ES.

2. Poleg določb Odločbe 93/242/EGS države članice prepovejo uvoz naslednjih proizvodov goveda, ovc, koz in drugih parkljarjev s poreklom iz Nekdanje jugoslovanske republike Makedonije:

- krvi in proizvodov iz krvi, kakor so opisani v poglavju 7 Priloge I k Direktivi 92/118/EGS,

- surovin za proizvodnjo živalske krme in farmacevtskih ali tehničnih proizvodov, kakor so opisani v poglavju 10 Priloge I k Direktivi 92/118/EGS,

- živalskega gnoja, kakor je opisan v poglavju 14 Priloge I k Direktivi 92/118/EGS.

3. Prepoved iz prve alinee odstavka 2 se ne uporablja za proizvode iz krvi, ki so bili obdelani po postopku, predvidenem v poglavju 7(3)(b) Priloge I k Direktivi 92/118/EGS.

4. Države članice zagotovijo, da je na spričevalih, priloženih živalskim proizvodom, ki so bili obdelani v skladu z odstavkoma 1 ali 3 in ki imajo dovoljenje za izvoz iz Nekdanje jugoslovanske republike Makedonije, navedeno naslednje:

"Živalski proizvodi v skladu z Odločbo Komisije 96/414/ES o ukrepih zaščite v zvezi z uvozom živali in živalskih proizvodov iz Nekdanje jugoslovanske republike Makedonije zaradi izbruhov slinavke in parkljevke"

.

Člen 3

Države članice spremenijo svoje trgovinske predpise, da jih uskladijo s to odločbo. O tem takoj obvestijo Komisijo.

Člen 4

Ta odločba je naslovljena na države članice.

V Bruslju, 4. julija 1996

Za Komisijo

Franz Fischler

Član Komisije

[1] UL L 373, 31.12.1990, str. 1.

[2] UL L 265, 8.11.1995, str. 16.

[3] UL L 268, 24.9.1991, str. 56.

[4] UL L 110, 4.5.1993, str. 36.

[5] UL L 182, 2.8.1995, str. 30.

[6] UL L 200, 24.8.1995, str. 38.

[7] UL L 123, 23.5.1996, str. 24.

[8] UL L 62, 15.3.1993, str. 49.

[9] UL L 165, 4.7.1996, str. 40.

--------------------------------------------------